En rapport om å ”bringe” hovedoppgaven tilbake til informantene – Kvinneseminaret i Nord-Troms 2006

På bakgrunn av hovedfagsoppgaven min: Kvinner tier ikke lenger i forsamlingen! En studie av kulturell elastisitet i et kystsamfunn i Nord-Troms (0lsen, 2006) og med tilskudd fra et privat fond som bl.a. setter kvinner i fokus, fikk jeg anledning til å avholde et formidlingsseminar den 13. og 14. oktober. Deltakerne var noen av de kvinner jeg hadde intervjuet og samtalt med i løpet av arbeidet med hovedfagsoppgaven min. Kvinnene hadde allerede i sommer fått tilsendt hovedfagsoppgaven og jeg hadde allerede snakket med flere av dem i telefonen. Ønsket mitt med dette seminaret var å få i gang dialoger der flere kunne delta. Selv håpet jeg gjennom seminaret å få bedre innsikt i  

· om de konklusjonene jeg hadde presentert i hovedoppgaven var gjenkjennelige for kvinner i Nord-Troms

· om og eventuelt hva funnene mine kan bety for kvinnenes framtidige liv i kystsamfunnet med vekt på deres relasjoner i heim, arbeid, utdanning, menighet, skole, lokalsamfunn, vennekrets og ambisjoner i eget liv for øvrig

· hvordan deltakerne i ettertid opplevde det å ha vært informanter og samtalepartnere der hensikten var å gi datagrunnlag for en hovedfagsoppgave
· hvordan jeg selv taklet denne formidlingssituasjonen
Jeg tenker meg at dette kan være av interesse for flere og kanskje inspirere andre studenter til å gjøre det samme. 

Deltakerne

Jeg valgte å invitere den yngste gruppa av kvinnelige informanter til seminaret.  Årsaken var at temaene og intensiteten i seminaret etter mitt skjønn krevde interesse for å være med på slike drøftinger. Jeg tenkte også at det var viktig med noe forkunnskap og bevissthet om temaene, hvilket jeg visste at disse kvinnene hadde. Samtidig representerer nettopp disse kvinne så mange yrker og livssituasjoner at de i ettertid vil kunne nå fram til mange grupper og arenaer i kystsamfunnet.

Sted, omfang og regi

Seminaret ble avviklet over to dager på et trivelig landsted med tilhørende sengeplasser og god mat.  Opplegget besto i korte oppsummeringer av funnene i hovedfagsoppgaven, miniforelesninger og drøftinger av den betydningen denne forskningen kan ha for disse kvinnene spesielt og kystsamfunnet generelt.

Betydningen av å være informant

Jeg vil begynne med å sitere en av kvinnenes utsagn etter at hun hadde fått tilsendt hovedfagsoppgaven:  ”Hvordan i all verden har du klart å gjøre så mye ut av det vi sa – skrive en hel bok?” 

I oppgaven min går det fram at disse og andre kvinner ikke har følt seg sett, hørt eller oppfattet at de har hatt noen betydning i planleggingen og utviklingen av dette kystsamfunnet.  Dette å bli estimert som meningsberettiget og viktig i et slikt forskningsprosjekt ser, for det første, ut til å ha gitt kvinnene en bekreftelse på deres egenverdi og at deres innsats betyr noe. For det andre merket jeg at i tiden etter at jeg hadde snakket med dem for et år siden, hadde mange av våre samtaler vært gjenstand for nye møter og diskusjoner i deres liv. Jeg merket også at deres evne til å resonnere, deres trygghet i å stå fram, deres kommunikasjonsferdigheter og vilje og interesse for å uttrykke og engasjere seg var styrket.  Det gir meg håp om at deltakelsen i mitt prosjekt og oppfølgingen gjennom dette seminaret vil få betydning for dem, og kanskje andre, enten de blir i eller flytter fra kystsamfunnet.

Det siste en av dem sa da hun reiste fra seminaret var:  ”Kan du ikke invitere oss til et slikt seminar hvert år?”
Om å våge å formidle sine funn

Jeg minnes at jeg i pensum leste en forfatter som sa noe sånt som: ”Bare ikke informantene mine leser det jeg har skrevet!”  Slike tanker har nok jeg også hatt underveis og jeg var derfor litt nervøs da jeg skulle presentere funnene for dem. Jeg var trygg på at jeg hadde behandlet empirien så redelig som jeg kunne, men jeg var spent på om jeg hadde oppfattet og tolket informasjonen på en slik måte at den var gjenkjennelig og ”spiselig” for dem som hadde gitt meg den.  Det var derfor en nyttig opplevelse å våge å formidle og ta imot deres reaksjoner ansikt til ansikt.  I all hovedsak fikk jeg godkjenning og til og med anerkjennelse for måten jeg hadde fremstilt og analysert materialet på.  Det var imidlertid svært lærerikt at de også påpekte at jeg kanskje hadde forstørret eller forminsket betydningen av enkelte utsagn eller faktorer. I etterpåklokskapens lys vil jeg derfor si at disse diskusjonene også  ga meg ny innsikt. 

For meg var denne seminarerfaringen en bonus i hovedfagsstudiet og jeg må tilkjennegi at jeg etterpå tenker at dette  burde ha vært en obligatorisk del av et hovedfags- eller masterstudium – både i respekt for informantene og også for studentens mulighet til å øve seg i å formidle og å få tilbakemelding.

